Man brand los op Medupi-werkersArgieffoto ŉ Man het Donderdagoggend in Lephalale (Ellisras) op ŉ groep werkers geskiet en twee gewond. Kol. Ronel Otto, provinsiale polisiewoordvoerder van Limpopo, het gesê die groep werkers het omstreeks 05:00 in Marapong gestaan en wag vir vervoer na die Medupi-kragstasie toe skote van agter af op hulle gevuur is. “Een persoon is in die maag getref en die ander een se oor is getref. Volgens die inligting wat ons tans het, is net twee skote gevuur,” het Otto gesê. Die verdagte het te voet gevlug en is steeds soek. Die polisie ondersoek sake van poging tot moord. Die rede vir die aanval is nog nie bekend nie.